Kokkolalaisen Ville Viertamon kokoelmassa on kaikenlaista Mikko Alatalo -tavaraa.

Kokoelmassa on kuutisensataa musiikkikappaletta, kolmisenkymmentä LP-levyä, kymmenittäin sinkkuja, saman verran c-kasetteja ja kolmisenkymmentä cd-levyä.

Muutakin Mikko-aiheista tavaraa löytyy: muun muassa erilaisia vihkosina julkaistuja laulun sanoja, elämäkertoja, paperinukkeja ja jopa Mikko Alatalo -rairuohopussi.

Kymmenisen vuotta kestänyt intohimoinen Alatalo-keräily lähti liikkeelle vitsistä, ikään kuin puolivahingossa.

– Serkun kanssa kuunneltiin vanhoja Finnhitsejä. Erityisesti Mikon biisit huvittivat. Siitä se sitten lähti, piti alkaa tutustumaan, että minkälaista musiikkia se on tuo Alatalo tehnyt, kertoo keräilijä Ville Viertamo.

Ehdotin pojallemme Mikkoa nimeksi, mutta se ei saanut kotoa vastakaikua. Ville Viertamo

Vaikka kokoelma alkoi karttua vitsistä, on Alatalon syvällisempi puoli vienyt mukanaan. Viertamon oma suosikki Alatalon kuudensadan kappaleen joukosta on ehkä suurelle yleisölle hiukan tuntemattomampi ”Kireässä piirissä”.

Minna Mustonen, Yle

– Kireässä piirissä -kappale oli semmoinen, mikä silloin jo ihan alkuvaiheessa muutti oman suhtautumiseni Mikon musiikkiin vakavammaksi. Tajusin, että oikeastihan Alatalon kappaleissa on syvyyttä ja sanomaa. Tämäkin nimenomainen kappale kertoo yksinäisyydestä ja siinä on upea kitarasoolo.

Kun ihmistä tanssitetaan kireässä piirissä ja mitataan miehissä ja hiirissä. Seinän takana voi asua naapuri, joka kaipaa jotakin kuin sinäkin, laulaa kappaleessa Mikko Alatalo.

Viertamo kertoo tavanneensa Alataloa muutamaankin kertaan ja myös vaikuttuneensa artistin elämänkertojensa tarinoista. Keräilijän mukaan Alatalo on kiistatta yksi Suomirokin perustajista.

Kireässä piirissä niminen kappale oli semmoinen, mikä silloin jo ihan alkuvaiheessa, muutti oman suhtautumiseni Mikon musiikkiin vakavammaksi. Ville Viertamo

Viimeinen lehmipoika

Mikko Alatalo -kokoelmaansa jo kymmenen vuoden ajan kartuttaneen harrastajan ei tarvitse kauaa miettiä, mikä esineistä on oma suosikki. Nuori mies nostaa helmeksi alkupään tuotannosta Viimeinen lehmipoika -nimisen vinyylilevyn.

Älppärissä on todella hieno levynkansi ja kannessa komeilee itseoikeutetusti artistin nimikirjoitus. Mistään tusinatavarasta ei ole kysymys.

– Levy on julkaistu 70-luvun loppupuolella. Saattaa olla, että aikanaan julkaistu levy ei ollut ehkä niin rokkia, mitä Alatalon silloiset fanit kaipasivat. Juuri tässä levyssä yhdistyy aika erikoinen kokoelma nuoren miehen tekemiä rakkauslauluja ja humoristisia kappaleita, kertoo Ville Viertamo.

Minna Mustonen, Yle

Tavaramerkki haaveena

Keräilijän kokoelmasta löytyy kutakuinkin koko Alatalon tuotanto. Vaikka vaimo kotona miehen keräilyharrastusta tukeekin, vedettiin raja lapsen nimeen.

– Ehdotin pojallemme Mikkoa nimeksi, mutta se ei saanut kotoa vastakaikua, nauraa Viertamo.

Totta kai olisi hienoa, kun saisi Mikon siniset silmälasit kruunaamaan kokoelman. Sitten se olisi täydellinen. Ville Viertamo

Vieläkin keräilijällä haaveita riittää. Pientä kilpailua tulee harrastettua kokkolalaisystävän kanssa, joka myös on Alatalo-fani ja keräilee Mikon tuotantoa.

– Levypuoli on kokoelmassani aika hallussa. Totta kai olisi hienoa, kun saisi Mikon siniset silmälasit kruunaamaan kokoelman. Sitten se olisi täydellinen.